У старијој историографији се претпостављало да је Галфред био Велшанин или да је бар познавао велшки језик . Ипак, изгледа да је Галфредово познавање велшког било слабо , тако да се данас сматра да није био велшког или камбро-норманског порекла, за разлику од, на пример, Гералда из Камбреа . Можда је припадао друштвеној елити са велшке границе која је говорила француским језиком, касо и већ помињани Гералд из Камбреа, Волтер Меп и Роберт, први ерл од Глостера, коме је Галфред и посветио "Историју краљева Британије". Поједини историчари, као што је био Френк Стентон, сматрали су да су Галфредова породица била међу Бретонцима који су учествовали у освајању Енглеске нормандијског војводе Вилијама Освајача и да су се затим населили у југоисточном Велсу. Монмут је био у рукама бретонских лордова од 1075. или 1086. године, а сама имена Галфред и Артур (потенцијални патроним), били су чешћи код Бретонаца него код Велшана.